b'\n_START_ARTICLE_\nPauli Bagge\n_START_PARAGRAPH_\nPauli Bagge (2. elokuuta 1938 Rantasalmi \xe2\x80\x93 19. kes\xc3\xa4kuuta 2009 Muurame) oli suomalainen professori ja biologi. H\xc3\xa4n toimi Jyv\xc3\xa4skyl\xc3\xa4n yliopistossa hydrobiologian professorina 1972\xe2\x80\x932001. H\xc3\xa4n tutki vesist\xc3\xb6jen pohjaeli\xc3\xb6st\xc3\xb6\xc3\xa4.\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nPauli Bagge syntyi Rantasalmella. Ylioppilaaksi h\xc3\xa4n kirjoitti 1958 Imatran yhteislyseosta. Lukion j\xc3\xa4lkeen h\xc3\xa4n aloitti biologian opinnot Turun yliopistossa, josta valmistui 1966 filosofian kandidaatiksi. Bagge v\xc3\xa4itteli Turun yliopistossa tohtoriksi 1970. H\xc3\xa4nen v\xc3\xa4it\xc3\xb6skirjansa (Effects of pollution on estuarine ecosystems: 1. Effects of effluents from wood-processing industries on the hydrography, bottom and fauna of Saltk\xc3\xa4llefjord (w. Sweden): 2. The succession of the bottom fauna communities in polluted estuarine habitats in the Baltic-Skagerak region) k\xc3\xa4sitteli saasteiden vaikutusta murtovesialueiden ekosysteemeihin It\xc3\xa4merell\xc3\xa4. Tutkimuksessa h\xc3\xa4n selvitti erityisesti puunjalostusteollisuuden p\xc3\xa4\xc3\xa4st\xc3\xb6jen vaikutusta._NEWLINE_Hydrobiologina Bagge oli laaja-alaisesti kiinnostunut akvaattisista eli\xc3\xb6ist\xc3\xa4 ja niiden elinymp\xc3\xa4rist\xc3\xb6st\xc3\xa4. Jo h\xc3\xa4nen ensimm\xc3\xa4iset tutkimusartikkelinsa k\xc3\xa4sitteliv\xc3\xa4t pohjaeli\xc3\xb6st\xc3\xb6\xc3\xa4 Lapin vesist\xc3\xb6ist\xc3\xa4 It\xc3\xa4merelle. Vuosina 1964\xe2\x80\x931966 Bagge toimi tutkimusavustajana Kristinebergin el\xc3\xa4intieteellisell\xc3\xa4 tutkimusasemalla Ruotsissa. H\xc3\xa4n tutki siell\xc3\xa4 Gullmarsin vuonon (ruots. Gullmars Fjord) pohjael\xc3\xa4imist\xc3\xb6\xc3\xa4, ja selvitti, millaisia merkkej\xc3\xa4 vesist\xc3\xb6n saastumisesta pohjaeli\xc3\xb6st\xc3\xb6st\xc3\xa4 tehtyjen havaintojen perusteella l\xc3\xb6ytyi. H\xc3\xa4n jatkoi samaa tutkimusta palattuaan Suomeen ja tutki, millaisia vaikutuksia Suomen ydinvoimaloiden (Loviisa ja Olkiluoto) toiminnalla on It\xc3\xa4meren pohjaeli\xc3\xb6st\xc3\xb6\xc3\xb6n ja ymp\xc3\xa4rist\xc3\xb6\xc3\xb6n. Osan merenpohjan tutkimuksesta h\xc3\xa4n suoritti tutkimusalus Arandalta.\n_START_SECTION_\nProfessorina\n_START_PARAGRAPH_\nPauli Bagge nimitettiin 1972 Jyv\xc3\xa4skyl\xc3\xa4n yliopistoon hydrobiologian professoriksi. H\xc3\xa4nen johdollaan biologian laitoksella (nyk. nimelt\xc3\xa4\xc3\xa4n bio- ja ymp\xc3\xa4rist\xc3\xb6tieteiden laitos) toimi hydrobiologian osasto. Baggen ensimm\xc3\xa4isin\xc3\xa4 virkavuosina osasto toimi Kuokkalan kartanon kiinteist\xc3\xb6ss\xc3\xa4. Vuonna 1979 osasto muutti entiseen Fredriksonin hattutehtaan rakennukseen. 1970-luvulla biologian laitoksen yhteydess\xc3\xa4 toimi Hydrobiologian tutkimuskeskus, mutta 1980-luvulla siit\xc3\xa4 muodostui erillislaitoksena yliopiston sis\xc3\xa4ll\xc3\xa4 toiminut Ymp\xc3\xa4rist\xc3\xb6ntutkimuskeskus. Osa professori Baggen ty\xc3\xb6st\xc3\xa4 tapahtui tutkimuskeskuksen puitteissa._NEWLINE_Professori Veikko Huhdan mukaan Bagge oli tiedemiehen\xc3\xa4 niin sanottu "perinteinen biologi". H\xc3\xa4n teki p\xc3\xa4\xc3\xa4asiassa tutkimusta omassa ty\xc3\xb6huoneessaan mikroskoopin avulla, eik\xc3\xa4 koonnut ymp\xc3\xa4rilleen isoa ja paljon tutkimusrahoitusta saanutta tutkimusryhm\xc3\xa4\xc3\xa4._NEWLINE_Hydrobiologina Bagge tutki vesipunkkeja. Professori Huhdan mukaan Bagge oli Suomen viimeinen ja paras asiantuntija vesipunkkien tutkimuksen alalla. Vesieli\xc3\xb6iden alalla Baggella oli laaja lajintuntemus. Niiden ohella h\xc3\xa4n oli perehtynyt lintuihin, hy\xc3\xb6nteisiin ja kasveihin. Uransa aikana Bagge julkaisi tutkimuksistaan yli 100 tieteellist\xc3\xa4 artikkelia. H\xc3\xa4nen asiantuntemustaan vesieli\xc3\xb6iden tutkijana k\xc3\xa4ytettiin, kun h\xc3\xa4n oli asiantuntijaj\xc3\xa4senen\xc3\xa4 Suomen luonnonvaraisten eli\xc3\xb6lajien tilaa arvioineessa komiteassa._NEWLINE_Pauli Bagge j\xc3\xa4i el\xc3\xa4kkeelle virastaan vuonna 2001. H\xc3\xa4n jatkoi vesipunkkitutkimustaan aina kuolemaansa asti. Viimeisin\xc3\xa4 vuosina tutkimuksessa avusti h\xc3\xa4nen tytt\xc3\xa4rens\xc3\xa4 Anna._NEWLINE_Pauli Bagge kuoli 19. kes\xc3\xa4kuuta 2009 \xc3\xa4killisesti kotonaan Muuramessa.'